Vrystaat-brande: Klagte teen Ndlozi gelê vir aanhitsingEFF-woordvoerder Mbuyiseni Ndlozi. (Foto: Facebook) Die Demokratiese Alliansie het Donderdag strafregtelike aanklagte aanhangig gemaak teen Mbuyiseni Ndlozi, EFF-LP, vir aanhitsing tot brandstigting ná ŉ liedjie wat hy in Senekal gesing het. Die liedjie se woorde kan vertaal word met “roep die brandweer, brand hierdie Boere”. Natasha Mazzone, hoofsweep van die DA, het in ŉ verklaring gesê dié woorde is nie net vol haat nie, maar dit is ook aanhitsing tot brandstigting, geweld en anargie deur Ndlozi en sy “mede-EFF-kwasi-revolusionêres”. Die DA veroordeel Ndlozi se uitsprake ten sterkste. “Dit is ŉ teken van sy absolute minagting vir die veiligheid van landelike gemeenskappe en hulle lewens, en ŉ teken van sy eie en sy party se algehele minagting van demokrasie, die wet en privaat eiendomsreg.” Duisende hektaar grond in die Vrystaat is deur brande verwoes. “Alhoewel die oorsaak van die brande nog onbekend is, weet ons dat ŉ politikus wat liedjies sing dat ‘die brandweer geroep moet word’ en ‘die Boere moet brand’, dit gevolg is deur grootskaalse verwoesting.” Mazzone sê die EFF is bekend daarvoor dat hulle geweld en verwoesting aanhits. “Hulle wil eerder sien hoe Suid-Afrika afbrand in hul strewe na hul eng politieke belange. Die DA sal nie net staan en kyk hoe fascistiese, rassistiese boelies soos die EFF die wette van die land minag nie. Die DA is ŉ party van reëls, wette, grondwetlikheid en demokrasie.” Die DA het strafregtelike aanklagte teen Ndlozi aanhangig gemaak en ŉ klag ingedien by die parlementêre etiekkomitee. “Ons het die uitsprake ook na die Menseregtekommissie verwys om die woorde van die liedjies te ondersoek en dit as haatspraak te verklaar. Dit is tyd dat die parlement, hoofstuk 9-instansies en wetstoepassers hul tande wys en stappe doen teen die EFF se boewery en geweld. Hierdie instansies moet op die voorpunt wees om ons demokrasie te beskerm. Hulle kan nie in die skadu’s wegkruip nie.”